정조 3년
己亥十一月三十日辰時。上御誠正閣。大臣備局堂上引見入侍時。領議政徐命善。左議政洪樂純。行知中樞府事具善復。判中樞府事徐命膺。兼兵曹判書具允鈺。刑曹判書鄭尙淳。右參贊鄭光漢。戶曹判書金華鎭。工曹判書李衍祥。行副司直李柱國。行訓鍊都正李敬懋。行副司直李邦一。行大司成李命植。江華留守李性源。副校理權以綱。正言姜。同副承旨金勉柱。假注書徐鼎修。事變假注書安策。記事官徐龍輔鄭東浚。以次進伏訖。命善樂純進前曰。近日寒暖無常。此時聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。命善曰。臣有區區情私。欲以箚子仰陳。而此亦惶恐不敢矣。經筵館閣。法無相避。古亦有兄弟行公者。而若弟居上而兄居下。則亦有以此遞免之例矣。臣今待罪領事。臣兄爲大提學。非但私義之難安。朝體官方。極爲苟艱矣。臣厚蒙國恩。謂之罔極。猶是歇後語也。臣無他報效之道。只以筋力奔走。爲一分涓埃之報。故狼狽禍福。置之度外。未嘗以一身私計爲意。而至於此事。則公格私義。俱極萬萬不安。此豈不可悶乎。臣兄守禦使恩遞之時。臣爲感泣。而臣兄之每每緣臣遞職。其於私義。亦甚切迫矣。上曰。過矣。經筵館閣。本無相避。故故相姜碩期父子同時行公。故相金壽恒爲副學。而其兄壽興爲校理。先輩已行之例。不啻斑斑矣。且大臣與文衡。俱是大官。則豈可以此輕加遞免乎。予之此言。非體諒而然矣。樂純曰。國之元輔。豈可以例條相避而求遞乎。命善曰。雖無相避。而公私極爲掣礙。故惶恐敢達矣。朝廷之大官。無過於領相文衡。而兄弟竝據。臣以是之故。寢食不安矣。不然則豈敢如是縷縷仰煩乎。上曰。過矣。命善曰。頃因嶺南前道臣李在簡所奏驛馬減額事。更令新道臣。論理狀聞矣。卽見慶尙監司洪樂彬狀啓。則以爲位土永頉處。十分査櫛。則長水等十一驛位田畓。合爲八千七百十一結四十三負一束內。陳頉一千二百四十二結六負九束。割耕泥生。査得還實。竝時起實結爲七千四百六十九結三十六負二束。當初劃給位土。乃所以責立馬額也。而位田陳頉。若是夥然。今至於莫可收拾之境。本道各驛大馬一百二十五匹。中馬三百二十五匹。卜馬一千二百二十匹。就其中大馬幾匹。卜馬幾匹。姑爲權減。以當位土不足之數。則或可爲一時牽補之道。而其後矯弊之方。定其境界。檢其災傷。地方官與該驛察訪。互相檢察。陳棄等地。着實勸耕。考其勤慢。以爲郵官考課之政。則庶幾有漸次復舊之望。侍春初。各別申飭計料。而至於權減馬額之指數多寡。事係更張。不敢擅便。令廟堂稟處矣。位田陳頉。雖甚夥然。今番査得。亦自不少。打量之效。有如是矣。此後勸起之政。惟在地方官及郵官之勤與慢而已。道臣之以此考課云者。儘得其要。依此施行。至於馬匹之權減幾許。則有非可以遙度者。令道臣。較其田結。量其馬額。分等減數後。馳聞刑止之意。分付。何如。上曰。依爲之。出擧條命善曰。前因備堂柳戇所奏。以東萊軍額之多有疊役。收布軍三千六百名。移定於閑丁有裕邑之意。分付矣。卽見慶尙監司洪樂彬狀啓。則以爲本道民少軍多之弊。一道同然。今若平均分排於七十州。則勢不得不大加更張。今年年事。雖曰稍登。纔經荐凶。瘡痍未完。況今黃口白骨之査正。還上身布之辦納。俱係繹騷之端。同府軍丁移定一款。姑待年事之屢登。從便擧行事。令廟堂稟處矣。軍額移定。本非容易之事。嶺南纔經大賬。民情姑未奠安。此時釐正。果不無騷擾之慮。更觀明年穡事。便宜擧行之意。分付。何如。上曰。依爲之。出擧條命善曰。頃因慶尙右兵使洪和輔査啓。本營債弊。令新道臣更加商確狀聞矣。卽見慶尙監司洪樂彬狀啓。則備陳簜債後。不可不給代之狀。仍以爲元債錢一萬三千十二兩零內。指徵無處之六千八兩。特爲蕩減。其餘可捧者七千四兩。使之刻期收捧。迨此少豐。從便貿米。則其數當爲二千餘石。以此盡分取耗。每年會錄。則不出十數年。將近萬餘石。以一年耗條。足當二千六百兩應下之數。其間十數年。則除出該營所管軍餉米一萬石。許令分給。作錢需用。自今年至明年應下之數。以當年所捧餉耗。量宜劃給事。請令廟堂稟處矣。此事。本不當推上於朝廷。而今則道臣帥臣。次第査聞。蕩債不可已。而給代亦不可已矣。旣欲給代。則他無變通之道。依所請。以餉米留庫條。限十年加分。以爲取耗需用之地。而萬石。則稍過分敎。減以八千石。明年所用。亦以八百石。當年餉耗中。劃給債錢所捧七千餘兩。則從便貿米。盡分會錄。俾不至於如前生弊之意。分付。何如。上曰。左相之意。何如。左議政洪樂純曰。本營債弊。繡啓登聞。不可不蕩減。而道帥臣査啓又如此矣。但給代之策。實無方便。勢將依狀請許施。而臣嘗聞關西蕩債時。富民有勢者。入於焚劵中。貧戶無勢者。依舊在債案中。稱冤頗多。今番則另飭帥臣。從實區別。俾無混淆之弊爲宜矣。上曰。依爲之。出擧條命善曰。右副承旨金夏材。疏陳許多條件。而有難卒次間覆奏。以啓目回啓。何如。上曰。髢髮事。亦言之而旣未得可代之新制。則其前姑令減小之意。頃已相議矣。大體朝風之上旣未得崇尙儉約。則何望於士大夫之丕變。亦何責於閨闥中婦女乎。祛奢崇儉之道。必上行下效。化行俗美。則好矣。而若不治其本。徒事於區區法令之末。雖曰出新法。徒致刻削。豈有實效乎。樂純曰。向來賊徒。專尙奢侈矣。近來則豈有此弊乎。上曰。頃者旣令稍減其制。而其後果然遵行否。至於醫女鍼婢等賤流。亦多不減小其制云。此亦駭然。此等非難之事。亦皆如是。則他何可論。都提調提調。以此申飭。可也。命善曰。如是。則好矣。近來閭閻之間。亦皆減小云矣。上曰。非但髢髮爲然。至於衣服制樣。漸至怪駭矣。樂純曰。近來風俗。漸成奢靡。其所丕變之道。亦人君造化之柄矣。上曰。卿言。好矣。命膺曰。列聖誌狀凡例。多有稟定者。稟定後自當製進。而至於印刊之役。不必待凡例之出。爲先自來月初一日爲始。令芸閣擧行印役。而曾在肅廟朝。誌狀印出時。使校書兼校理。監印擧行。今番亦令兼校理金宇鎭。兼博士徐龍輔。除本仕。專管監印。何如。上曰。依爲之。出擧條命膺曰。芸閣有錢布捧上用下之事。而掌務官及入直等節。專委於本館校理。初無推移輪回之事。通年入直。旣非一人之所堪。而遐鄕文官。未諳京司文簿。每事必問於下輩。故芸閣凡事。今至於莫可收拾之境。若以參下郞廳及檢書官。輪回入直。掌務官。亦爲通融差出。則似或爲一分矯弊之道。下詢大臣。處之。何如。上曰。大臣之意。何如。領議政徐命善曰。入直則勿論參上參下。郞廳與檢書官。輪回替入。固好矣。而至於掌務之任。則檢書官亦豈無生疎之慮乎。另擇校理而爲之。似好矣。上曰。依爲之。至於入直事。予意有不然者。檢書官。本非實職。則校理正字。雖曰同渠族類。官品各殊。決不可比而同之。與其別創無前之例。曷若旁照見行之規也。此後依承文院例。自實官以至權知正字博士之屬。通融輪番。則法不改而弊自祛矣。以此擧行。可也。出擧條華鎭曰。京畿陸運邑稅穀。各邑守令。躬自領民歲前來納。自是定式。而近來忸玩成習。人不畏法。倉底居民中。定出倉主人名色。只送色吏。使之眼同捧納。故所謂倉主人。與色吏符同。恣意幻弄。歲前則只以若干石塞責來納。其餘則或拖至夏秋而不納。莫重惟正之供。豈可使一色吏一主人。居中作奸而莫之禁遏乎。事之寒心。莫此爲甚。今年爲始。所謂倉主人名色。永爲革罷。各該邑守令。依定式。必於歲前。親爲領民來納。而如有復踵前習之弊。則自臣曹。摘發草記論責。斷不饒貸。以此預爲出擧條。嚴飭。何如。上曰。依爲之。出擧條命善曰。貶月隔日。提調多闕。今日政。盡數差出。以爲趁卽擧行之地。何如。上曰。依爲之。出擧條上曰。山林在外。而政月在卽。銓曹事。可悶矣。命書傳敎曰。政官牌招開政。又命書傳敎曰。呈辭漢城府堂上許遞。今日政差出。上曰。其間翰圈使之待下敎者。有所咨且而然矣。蓋法久則解弛。難保其終始如一。而無雜亂之弊矣。今番則不必分排互對。揀其靑黃黑白。而只擇可合人而爲之。可也。樂純曰。翰林極選也。當取第一等人而爲之矣。命善曰。翰林自古淸峻。而蕩平後。因爲亂雜矣。若分排布置。則是非公道也。命退。諸臣以次退出。